Sate

Sate () ataupun satai ialah sejenis makanan yang dicucuk dengan lidi berasal dari bahasa Jawa bahagian Blora. Secara khususnya, sate dibuat daripada kepingan daging yang dicucuk pada lidi kelapa atau buluh, dan dibakar menggunakan api arang kayu. 

Sate dipercaya berasal dari Masakan Jawa bahagian Blora Cepu yang kemudian  telah menyebar hampir keseluruh di Indonesia, di mana ia telah menjadi hidangan kebangsaan. Sate juga popular di kebanyakan negara Asia Tenggara termasuk Filipina, Thailand, Malaysia, Singapura dan Vietnam.

Dalam petikan dari buku Encyclopaedia of Chinese and Oriental Cookery, sate adalah masakan Jawa.

"Walaupun kedua-dua Thailand dan Malaysia mendakwanya sebagai milik mereka, asal Asia Tenggaranya adalah di Jawa, Indonesia. Di sana sate dibangunkan daripada kebab India yang dibawa oleh peniaga Islam. Malah India tidak boleh menuntut asal usulnya, kerana di sana ia adalah warisan pengaruh Timur Tengah.

Penerangan 
Kebanyakan orang Melayu di Malaysia tidak makan daging semata-mata. Oleh itu, biasanya turut disertakan nasi dalam bentuk ketupat. Sate mudah dimakan di tepi-tepi jalan kerana dicucuk dengan lidi kelapa. Kuah sate disediakan daripada kacang yang ditumbuk lumat dan digaul serta dimasak dengan pelbagai herba. Bau yang wangi amat penting. Boleh juga didapati, sate dihidang dengan bawang merah dan timun, selain ketupat nasi atau nasi himpit. 

Di Malaysia, sate sering dikaitkan dengan sate Kajang. Di Bayan Baru, Pulau Pinang ada dijual sate Kajang. Begitu juga dengan di Ipoh, Muar dan Johor Bahru yang pada masa itu dibawa oleh penghijrah Jawa dari Madura terutama Ponorogo sampai ke kawasan Nusantara lain.

Sate bukan menu makanan Nusantara semata-mata. Sate turut terkenal di negara-negara Asia Tenggara lain. Di benua Amerika Selatan iaitu di negara Suriname ada juga sate, tetapi saiznya lebih besar.

Jenis-jenis sate 
Selain sate lembu dan ayam yang terkenal, terdapat beberapa jenis sate lain yang dijual, antaranya:
 Sate Ponorogo
 Sate Madura
 Sate arnab
 Sate perut
 Sate pedal
 Sate kerang
 Sate ikan
 Sate ubur-ubur
 Sate rusa
 Sate lilit

Sejarah 
Kita sedia maklum ramai orang Indonesia, terutamanya Orang Jawa dibawa oleh penjajah Belanda ke Suriname untuk menjadi buruh paksa di sana. Mungkin mereka inilah yang membawa budaya sate di benua Amerika Selatan.

Di Malaysia, sate dipercayai diperkenalkan oleh Haji Tasmin bin Sakiban di pusat bandar Kajang sekitar tahun 1900. Beliau menjual dari rumah ke rumah dan di sepanjang jalan, beliau akan berhenti jika dipanggil. Jadi, perniagaan beliau ialah jenis perniagaan bergerak ataupun peniaga kandar. Perniagaan ini merujuk kepada dua bekas yang dikandar oleh peniaga. Gambaran mengenai peniaga sate yang mengandar barang jualannya boleh dilihat dalam filem Pontianak Gua Musang.

Anak saudara Haji Tasmin telah mengkomersialkan sate Kajang ini. Jika dahulu sate dimakan di tepi-tepi jalan dan gerai-gerai kecil, kini sate dijual di bangunan yang lebih mewah dan standard. Cara hidangan, lokasi, menu air, menu sate turut berubah sesuai dengan perubahan zaman.

Penerbangan Garuda Indonesia, Singapore Airlines dan Malaysia Airlines menjadikan sate sebagai menu pembuka selera untuk penumpang kelas Pertama dan kelas Bisnes masing-masing.

Galeri

Rujukan

Lihat juga 
Sate celup

Hidangan daging
 S
Masakan Malaysia
Masakan Indonesia
Makanan jalanan
Masakan Singapura
Masakan Filipina
Masakan Thai
Masakan Padang
Hidangan kebangsaan